Budyšin (CS/SN). Na Naměsće přećelstwa ludow w Budyskej měšćanskej štwórći Strowotna studnja wotměwa so wot wčerawšeho prěni raz zymski swjedźeń. Hač do njedźele maja we wutepjenym stanje dźěćace skupiny, towarstwo Swětłownja Majak kaž tež hwězdni spěwarjo Carity swój wustup, kotryž je stajnje w 14.30 hodź. K zakónčenju přewjedu njedźelu wot 16.30 hodź. lampionowy ćah pod přewodom młodźinskeho dujerskeho orchestra. Naměsto chcedźa tón dźeń ze swěčkami a heliumowymi balonami wupyšić, a klankodźiwadźelnica Valeiya Pierstorf předstaji hru „Buratino“.
Na wšitkich dnjach móžeš sej horce wino, słódčizny abo tež praženu kołbasku słodźeć dać. Wo to staraja so hosćencar Manfred Lüdtke kaž tež Heischec předewzaće z Bórka a Budyske Wjenkec rěznistwo. Předewzaći GAIA a Budyska bydlenjotwarska towaršnosć jako wulkej přenajerjej bydlenjow w Strowotnej studni zymski swjedźeń organizujetej. Stan je dźěłaćerski samaritanski zwjazk přewostajił a Serbski ludowy ansambl jewišćo.
szl_Latn szl_Latn